google/wiki40b huggingface dataset:
Οικιακή μύγα

Ενήλικα

Μπορεί να αναπαράγεται με εξαιρετική ευκολία τόσο εξαιτίας της ικανότητάς της να εναποθέτει αυγά στο εσωτερικό οποιουδήποτε υλικού βιολογικής φύσης το οποίο αποσυντίθεται, τόσο όσο και χάρη στην ταχύτητα με την οποία αναπτύσσονται οι προ νύμφες και γίνονται ενήλικες, με τη σειρά τους ικανές να αναπαραχθούν: περίπου 10 μέρες. Η διάρκεια ζωής της υπό άριστες διατροφικές και περιβαλλοντικές συνθήκες είναι 8-10 μέρες κατά τη διάρκεια των οποίων μπορεί να εναποθέσει έως και 1000 αυγά (150-200 τη φορά κάθε 3-4 μέρες). 
Το ενήλικο έντομο χρησιμοποιεί για να τραφεί την προβοσκίδα. Οι στερεές τροφές ραντίζονται με σάλιο για να διαλυθούν και κατόπιν ρουφιούνται από την προβοσκίδα. Παρότι πρόκεινται για οικιακές μύγες, συνήθως περιορισμένες σε κατοικημένο από ανθρώπους περιβάλλον, αυτά τα έντομα μπορούν να πετάξουν μερικά χιλιόμετρα από τον τόπο που γεννήθηκαν. Δραστηριοποιούνται μόνο κατά τη διάρκεια της ημέρας και το βράδυ αναπαύονται στις γωνίες των δωματίων ή "κολλημένες" στις οροφές.

Προνύμφες

Οι προνύμφες της οικιακής μύγας έχουν μήκος από 9,5 έως 19,1 χιλιοστά.
Ο προσδιορισμός των προνυμφών ταξινομείται σε στάδια: Κατά το πρώτο στάδιο η προνύμφη έχει μήκος 2-5 χιλιοστά, κατά το δεύτερο στάδιο 6-14 και κατά το τρίτο 15-20. Τα στάδια αυτά επιτυγχάνονται σε περίπου 2-3 μέρες για το πρώτο, 3-4 μέρες για το δεύτερο και 4-6 μέρες για το τρίτο (μέχρι την ενήλικη μύγα) αντίστοιχα, από την εναπόθεση των αυγών.

Εξέλιξη

Αν και η τάξη στην οποία ανήκει η οικιακή μύγα έχει ρίζες πολύ πιο αρχαίες, η οικιακή μύγα εξελίχθηκε στην αρχή της Καινοζωϊκής Περιόδου, περίπου 65 εκατομμύρια χρόνια πριν. Υπολογίζεται ότι αυτό το είδος προέρχεται από την Παλαιαρκτική Ζώνη, ιδιαίτερα από τη Μέση Ανατολή. Λόγω της άμεσης συνδαιτυμονικής σχέσης τους με το ανθρώπινο είδος, οι μύγες οφείλουν πιθανώς τη διασπορά τους σε παγκόσμιο επίπεδο στη συμ-μετανάστευση με τους ανθρώπους.

Σχέση με τον άνθρωπο

Στα πιο ψυχρά κλίματα, οι μύγες επιβιώνουν μόνο αν συμβιώνουν με τον άνθρωπο. Έχουν την τάση να συνενώνονται και καθίσταται δύσκολο να τις πιάσει κανείς. Είναι ικανές να μεταφέρουν πάνω από 100 παθογόνους παράγοντες οι οποίοι είναι υπεύθυνοι για τον τύφο, τη χολέρα, τη σαλμονέλα, τη σιγκέλωση, τον άνθρακα, μολύνσεις των ματιών και ενδοπαρασιτικούς σκώληκες. Στις φτωχότερες χώρες κάτω από ανεπαρκείς υγειονομικές συνθήκες, οι μύγες βρίσκονται ανάμεσα στους κυριότερους μεταφορείς ασθενειών. Ορισμένα στελέχη έχουν αναπτύξει αντίσταση σε κοινά εντομοκτόνα.
Η οικιακή μύγα τρέφεται με υγρά ή ημι-υγρά πέρα από τα στερεά οργανικά υλικά που προεπεξεργάζεται με το σάλιο ή τον εμετό της. Λόγω της μεγάλης ποσότητας τροφής την οποία προσλαμβάνει ημερησίως, αφήνει περιττώματα σχεδόν συνεχόμενα και αυτός είναι ένας από τους παράγοντες που καθιστά αυτό το έντομο φορέα επιβλαβών παθογόνων μικροοργανισμών και πολύ επικίνδυνο.
Μαρία η άσχημη

Πλοκή

Κεντρική ηρωίδα της σειράς είναι η Μαρία, η οποία διαθέτει εντυπωσιακό βιογραφικό και πολλές αρετές όμως είναι άσχημη, αδέξια, με ατημέλητη εμφάνιση και άνεργη. Παρά τη συλλογή πτυχίων και γνώσεων που διαθέτει, η Μαρία εισπράττει συνέχεια αρνητικές απαντήσεις όπου και αν απευθύνεται, λόγω της εξωτερικής της εμφάνισης. Απογοητευμένη αποφασίζει να δοκιμάσει την τύχη της ως απλή γραμματέας στον οίκο μόδας Ecomoda, τον οποίο διευθύνει ο πιο περιζήτητος εργένης της Αθήνας, ο Αλέξης Μαντάς, ο οποίος πρόσφατα αρραβωνιάστηκε την Μαρκέλλα Στεφανέλλη. Ο Αλέξης εντυπωσιάζεται από τις γνώσεις της Μαρίας, τρομάζει όμως από την εμφάνισή της. Βασικός αντίπαλός της είναι η Λίλιαν, μια κοπέλα με χαμηλή μόρφωση και ευφυΐα αλλά με εντυπωσιακή εμφάνιση και επιπλέον κολλητή φίλη της Μαρκέλλας. Ο Αλέξης Μαντάς τελικά τις προσλαμβάνει και τις δύο, με τα χρέη της γραμματείας να εκτελεί η Μαρία.
Όταν η κολεξιόν που λανσάρισε η εταιρεία δεν πήγε καλά, υπήρχε κίνδυνος κατάσχεσης της εταιρείας από τις τράπεζες. Λύση του προβλήματος ήταν δημιουργία μια εταιρείας φάντασμα, όπου θα βοηθήσει οικονομικά την «Ecomoda», και στην συνέχει να περαστεί υπό την διοίκηση της εν λόγω εταιρείας. Η εταιρεία ονομάζεται «Teramoda» και είχε ως ιδιοκτήτρια της Μαρία. Η «Teramoda» μέσω νομικών οδών παίρνει υπό την ευθύνη της την Ecomoda, της οποία γίνεται ιδιοκτήτρια. Ο Άλεξης κάνει πώς είναι ερωτευμένος με την Μαρία για να βεβαιωθεί ότι θα επιστρέψει την Ecomoda σε αυτόν και έτσι στο τέλος του πρώτου κύκλου την φιλά, κάτι που η Μαρία περίμενε από τότε που τον γνώρισε, αλλά μετά φοβόταν μήπως ανακαλύψει η Μαρία ότι το φιλί ήταν ψεύτικο. Τελικά η Μαρία σε ένα ταξίδι στο Παρίσι αλλάζει την εξωτερική της εμφάνιση προς το καλύτερο, ενώ ο Αλέξης την ερωτεύεται πραγματικά. Η σειρά τελειώνει με το γάμο της Μαρίας με τον Αλέξη.

Υποδοχή

Η σειρά σημείωσε υψηλή τηλεθέαση. Από τον Ιανουάριο μέχρι τον Ιούνιο του 2007, η σειρά προβαλλόταν στο prime time και είχε μέση τηλεθέαση 40,6%. Η μέση τηλεθέασή της σειράς τον Νοέμβριο του 2007 ήταν 28,8%, κατατάσσοντας τη Μαρία την Άσχημη ως την πιο δημοφιλή με διαφορά απογευματινή σειρά. Στις 12 Μαρτίου του 2008, κατά τη διάρκεια της μεταμόρφωσης της Μαρίας, η σειρά είχε σημειώσει ποσοστά μέχρι 43,9%. Το τελευταίο επεισόδιο, στο όποιο συμπεριλαμβανόταν ο γάμος της Μαρίας με τον Αλέξη, είχε μέση τηλεθέαση 58%, με μέγιστη τιμή το 63%. Η σειρά βραβεύτηκε στην τελετή Πρόσωπα 2008 ως η καλύτερη καθημερινή σειρά.
Σύμφωνα με την εφημερίδα Έθνος, είναι έντονη η σύνδεση της σειράς με το παραμύθι Το Ασχημόπαπο του Χανς Κρίστιαν Άντερσεν.  χαρακτήρισαν την ελληνική εκδοχή της Μαρίας ως «θηλυκό Κουασιμόδο».
Δάσος της μάγισσας (Ούτερζεν)

Το δάσος της μάγισσας (γερμ. Hexenwald) βρίσκεται στο Ούτερζεν στην επαρχία Πίνεμπεργκ της βόρειας Γερμανίας.

Περιγραφή

Το δάσος εκτείνεται σε μια αμμώδη λοφώδη περιοχή έκτασης 11 εκταρίων που διαμορφώθηκε την εποχή των παγετώνων. Η χλωρίδα του περιλαμβάνει κυρίως πεύκα, σημύδες και βελανιδιές.

Λαογραφία

Ένα στενό μονοπάτι διανύει μια παράξενη διαδρομή μέσα από τα δέντρα και καταλήγει σε ένα εσωτερικό ξέφωτο. Σύμφωνα με μια παράδοση, στο δάσος αυτό έμενε μια μάγισσα, που είχε το σπιτάκι της κοντά στο ξέφωτο. Στο ξέφωτο λένε ότι έκαιγε φωτιά και γύρω γύρω χόρευαν οι μάγισσες στην πανσέληνο. Ήταν δηλαδή ξέφωτο των μαγισσών. Πολλές φορές ακόμα και σήμερα λένε ότι το μεσημέρι το καζάνι της μάγισσας ακούγεται να μπουρμπουλίζει. Εξαιτίας του μύθου αυτού, οι κάτοικοι της περιοχής παλιά απέφευγαν να μπαίνουν στο δάσος. Σήμερα χρησιμεύει ως τόπος αναψυχής και κατασκήνωσης για ένα νηπιαγωγείο.
Στεπτήριον

Το Στεπτήριον ήταν μία αρχαία ελληνική εορτή, που γινόταν στους Δελφούς προς τιμή του θεού Απόλλωνα. Στην αρχή γινόταν μία φορά κάθε εννέα χρόνια, ενώ στη συνέχεια μετατράπηκε σε ετήσια εορτή. Στο Στεπτήριον εορταζόταν η νίκη του Απόλλωνα κατά του Πύθωνα. Κατά τη διάρκεια της εορτής τελούσαν κάποια «θιασική μύηση», αντίστοιχη με εκείνη των θηβαϊκών Δαφνηφορίων.
Γιάννης Παπαδογιαννάκης

Βιογραφικά στοιχεία

Γεννήθηκε το 1938 στην Αθήνα, με καταγωγή από την Κρήτη. Σπούδασε πολιτικές επιστήμες στο Πάντειο Πανεπιστήμιο, νομικά στο Πανεπιστήμιο Αθηνών και οργάνωση και διοίκηση επιχειρήσεων στην τότε ΑΣΟΕΕ (σήμερα Οικονομικό Πανεπιστήμιο Αθηνών). Ως δικηγόρος, χρημάτισε για πολλά χρόνια γενικός γραμματέας της Ελληνικής Εταιρείας Ποινικού Δικαίου (με πρόεδρο τον καθηγητή και ακαδημαϊκό Νικόλαο Ανδρουλάκη). Υπήρξε συνήγορος υπεράσπισης σε διάφορες πολύκροτες ποινικές δίκες, με πιο διάσημες αυτές στις οποίες υπερασπίστηκε με επιτυχία την αποκαλούμενη «Αγία Αθανασία του Αιγάλεω», ενώ υπερασπίστηκε επίσης με επιτυχία την εταιρεία Ιντραλότ του επιχειρηματία Σωκράτη Κόκκαλη.
Διατέλεσε γενικός γραμματέας του Υπουργείου Δικαιοσύνης από τον Οκτώβριο του 1993 μέχρι τον Δεκέμβριο του 1994, στην τελευταία κυβέρνηση του Ανδρέα Παπανδρέου, και γενικός γραμματέας του Υπουργείου Δημόσιας Τάξης από τον Οκτώβριο του 1996 έως τον Οκτώβριο του 1998, στην κυβέρνηση του Κώστα Σημίτη.
Με την είσοδό του το 1985 στην Ελληνική Ολυμπιακή Επιτροπή (η οποία τότε ονομαζόταν Επιτροπή Ολυμπιακών Αγώνων, ΕΟΑ), του ανατέθηκαν τα καθήκοντα του Α΄ αντιπροέδρου, με πρόεδρο τον Λάμπη Νικολάου. Τη θέση αυτή διατήρησε για οχτώ χρόνια, μέχρι τον Φεβρουάριο του 1993. Ήταν αρχηγός των Ολυμπιακών Αποστολών της Ελλάδας 4 φορές, στους αγώνες του 1988 στη Σεούλ, του 1992 στη Βαρκελώνη, του 2000 στο Σίδνεϋ και, τέλος, σε αυτούς  της Αθήνας το 2004, όπου ηγήθηκε της πολυπληθέστερης μέχρι σήμερα ελληνικής αποστολής, με 432 αθλητές.
Καρλ Κάουτσκι

Σύνοψη

«Ο Καρλ Κάουτσκι υπήρξε ένας από τους μεγαλύτερους και οξυδερκέστερους διανοητές της εποχής του και άφησε πλούσιο συγγραφικό έργο, το οποίο - αποσπασματικά- θεωρημένο- χρησιμοποιήθηκε για να ενισχύσει την επιχειρηματολογία των πιο αντίθετων πολιτικών τάσεων. Η αναμφισβήτητη μετακίνησή του από τον επαναστατικό σοσιαλισμό σε πιο κεντρώες θέσεις, επηρέασε βαθιά τις πολιτικές εξελίξεις στη Γερμανία, κατά τα κρίσιμα χρόνια του Α΄ Παγκόσμιου Πολέμου και της περιόδου του  Μεσοπολέμου, έτσι ώστε να θεωρηθεί ως ένας από τους βασικότερους συντελεστές για τη μη επικράτηση των λενιστικών αρχών στα σοσιαλδημοκρατικα κινήματα της Δυτικής Ευρώπης».

Επίλογος

Όταν η πλειοψηφία των μελών του κόμματός του προσχώρησαν στο γερμανικό κομμουνιστικό κόμμα, δεν ακολούθησε τους συντρόφους του και επανεντάχθηκε στο Σοσιαλδημοκρατικό Κόμμα. Εγκαταστάθηκε στη Βιέννη, μέχρι ότου η εισβολή του χιτλερικού στρατού (1938) τον ανάγκασε να καταφύγει αρχικά στη Τσεχία και μετά στο Άμστερνταμ, όπου και πέθανε.
Αεροδρόμιο Νεράιδας

Γενικά

Το αεροδρόμιο αυτό χωρίς ιδιαίτερες εγκαταστάσεις διαμορφώθηκε ως τέτοιο με άκρα μυστικότητα υπό την επίβλεψη του Άγγλου λοχαγού μηχανικού Ντένις καθώς και Ελλήνων μηχανικών συνεπικουρούμενων από κατοίκους της περιοχής, κατ΄ εντολή του Στρατηγείου Μέσης Ανατολής, αμέσως μετά την εγκατάσταση του αρχηγού της αποστολής ταξίαρχου Έντυ Μάγιερ στο χωριό Νεράιδα Αγράφων, εξ ου και η ονομασία του αεροδρομίου.

Οι εργασίες διαμόρφωσης του χώρου σε αεροδρόμιο ολοκληρώθηκαν σε πολύ σύντομο διάστημα στις αρχές Αυγούστου του 1943. Έφερε ένα κύριο διάδρομο κατά διεύθυνση Βορειοδυτικά - Νοτιοανατολικά, ικανό να εξυπηρετήσει μέχρι και ντακότα και ένα μικρότερο κάθετο περί το μέσον βοηθητικό κοντά στη Μονή Κορώνης προς απόκρυψη αεροσκαφών αν απαιτούταν. Η λειτουργία του ήταν μόνο κατά νυκτερινές ώρες και σε προγραμματισμένες αποστολές όπου ο διάδρομος επισημαινόταν με λάμπες θυέλλης, εντός δοχείων, ορατές μόνο από αέρος και κατά διεύθυνση προσέγγισης. Την ημέρα στο χώρο αυτού περιφέρονταν αιγοπρόβατα ενώ τοποθετούνταν διάφορα αγροτικά μέσα ή προϊόντα όπως ξυλεία, συγκομιδές, κτηνοτροφές κ.λπ. προς παραπλάνηση που φέρονταν να είχαν απόλυτη επιτυχία αφού παρά τις επισταμένες έρευνες των εισβολέων στην ευρύτερη περιοχή ποτέ δεν δέχθηκε εχθρική προσβολή.
Η προσφορά του αεροδρομίου Νεράιδας ειδικά στην εθνική αντίσταση και μέχρι την απελευθέρωση της Ελλάδας από τους Γερμανούς υπήρξε αναμφισβήτητα σπουδαία. Εκτός από τις τακτικές ρίψεις συμμαχικών εφοδίων, διακίνησης αλληλογραφίας κ.ά. σημαντικότερο όλων ήταν η εξ αυτού μεταφορά των εκπροσώπων των αντιστασιακών οργανώσεων στο Συνέδριο του Λιβάνου, τον Μάιο του 1944, όπου εκεί και συνομολογήθηκε το "Εθνικό Συμβόλαιο".
Ελληνικός Ορειβατικός Σύλλογος Πατρών

Ιστορία

Ιδρύθηκε στις 27 Ιουνίου 1928, λίγες ημέρες μετά την ίδρυση του ΕΟΣ Αθηνών με τον οποίο συνεργάστηκαν τα πρώτα χρόνια και διοργάνωσαν πολλές κοινές ορειβατικές εξορμήσεις. Οι 2 αυτοί σύλλογοι ίδρυσαν στις 20 Φεβρουαρίου 1930 τον Ελληνικό Ορειβατικό Σύνδεσμο. Πρώτος πρόεδρος του ΕΟΣ ήταν ο Ανδρέας Οικονομόπουλος και ιδρυτικά μέλη, μεταξύ άλλων: ο Επαμεινώνδας Πετραλιάς, ο Ιωάννης Διακίδης, ο Παναγιώτης Κωτσάκης, ο Σωτήριος Γεροκωστόπουλος, και ο Τέλης Λομβάρδος. Τα πρώτα πανελλήνια πρωταθλήματα χιονοδρομίας διοργανώθηκαν από τον ΕΟΣ Πατρών στο Παναχαϊκό και συμμετείχαν και γυναίκες, πρώτος μάλιστα πρωταθλητής Ελλάδας στις χιονοδρομίες ήταν ο Επαμεινώνδας Πετραλιάς, ο οποίος ήταν και από τους ιδρυτές του. Σήμερα, ο σύλλογος διαθέτει σχολές εκμάθησης αρχαρίων στην αναρρίχηση, ορειβασία και χιονοδρομία. Στο Β΄ Παγκόσμιο Πόλεμο, αθλητές του ΕΟΣ Πατρών και Αθηνών συγκρότησαν το Τάγμα Χιονοδρόμων. Αθλητές του ΕΟΣ Πατρών έχουν συμμετάσχει σε πολλές ορειβατικές αποστολές, όπως στα Ιμαλάια, στις Άλπεις και αλλού .
Μεγάλοι αθλητές του ΕΟΣΠ είναι οι: Επαμεινώνδας Πετραλιάς, Ιωάννης Διακίδης, Σωτήρης Γεροκωστόπουλος. Ο Βασίλης Παπαχρηστόπουλος ήταν μέλος της Εθνικής ομάδας και σημαιοφόρος στη χειμερινή Ολυμπιάδα του Σαράγεβο το 1983, η Ράνια Παπαχρηστοπούλου, πρωταθλήτρια Ελλάδας το 1981. Ο Αριστομένης Θανόπουλος 7 φορές πρωταθλητής Ελλάδας, 6 φορές κυπελλούχος Ελλάδας και δύο φορές Βαλκανιονίκης στην αναρρίχηση.

Καταφύγια

Διαθέτει δύο καταφύγια στο Παναχαϊκό όρος. Το ένα καταφύγιο λέγεται Σωτήρης Γεροκωστόπουλος, είναι το παλιότερο στην Ελλάδα μαζί με αυτό της Πάρνηθας. Βρίσκεται στα 1500 μέτρα, κατασκευάστηκε το 1930 στην θέση Ψαρθί και φιλοξενεί περίπου 50 άτομα. Το δεύτερο καταφύγιο, στη θέση Πρασούδι, Ιωάννης Διακίδης, κατασκευάστηκε το 1938 ενώ ανακατασκευάστηκε το 2014 και φιλοξενεί περίπου 25 άτομα. Τα δύο καταφύγια υπέστησαν μεγάλες ζημιές στη διάρκεια του εμφυλίου πολέμου.
Μαρία Χριστίνα της Σαβοΐας

Βιογραφία

Η Μαρία-Χριστίνα-Καρλόττα-Τζουζέππα-Γκαετάνα-Εφιζία ήταν η τέταρτη κόρη του Βίκτωρα-Εμμανουήλ Α΄ της Σαρδηνίας και της Μαρίας-Θηρεσίας των Αψβούργων-Λωρραίνης, κόρης του Φερδινάνδου-Καρόλου αρχιδούκα της Αυστρίας.
Β΄ Εθνική ποδοσφαίρου ανδρών 1982-83

Νότιος όμιλος

*Λόγω ισοβαθμίας στα μεταξύ τους ματς (2-1, 0-1)
έδωσαν αγώνα κατάταξης στις 16 Ιουλίου 1983:
γήπ. Ν. Ευκαρπίας: Αιολικός - Πανελευσινιακός: 3-0.
Μίνως Μάτσας

Βιογραφία

Ο Μίνως Μάτσας γεννήθηκε στην Αθήνα στις 6 Αυγούστου του 1968. Είναι εγγονός του ιδρυτή της δισκογραφικής εταιρείας Minos EMI. Η μία γιαγιά του ήταν από την Κωνσταντινούπολη, η άλλη από τη Θεσσαλονίκη και ο παππούς του, ο Μίνως, από τα Ιωάννινα. Γεννήθηκε σε μια μουσική οικογένεια με τη παράδοση της δισκογραφίας ολοζώντανη και με ένα πατέρα που βρισκόταν στην στιγμή της μεγάλης δημιουργίας του. O πατέρας του τον είχε από πέντε χρονών στο στούντιο, μαζί του. Ο Μίνως Μάτσας από μικρός εκδήλωσε την επιθυμία να μάθει κλασική κιθάρα και έτσι πολύ σύντομα, έγινε το επίκεντρο της νεανικής τραγουδιστικής του παρέας. Πήρε πτυχίο από το Ωδείο Αθηνών και από τη Σχολή Τζούλιαρντ. Όταν άρχισε να γράφει τις πρώτες συνθέσεις του, δεν ήθελε να το μάθει κανείς. Ωστόσο, εξελίχθηκε σε ένα συνθέτη αυθύπαρκτο, από τους σημαντικότερους της γενιάς του.
Το 1994 ο Μίνως Μάτσας συνέθεσε τον πρώτο του κύκλο τραγουδιών με τίτλο Χίλιες Και Μία Νύχτες Πάλι, σε στίχους Άκου Δασκαλόπουλου. Το 1995 τέσσερις συνθέσεις του είχαν συμπεριληφθεί στον πολυσυλλεκτικό δίσκο του Γιώργου Νταλάρα Καλώς Τους. 
Από το 2000 έως το 2011 έζησε στις Ηνωμένες Πολιτείες Αμερικής. Ως συνθέτης έχει δεκάδες ταινίες στο ενεργητικό του, θεατρικές παραστάσεις, καθώς και τηλεοπτικά προγράμματα. Έχει συνεργαστεί, μεταξύ άλλων, με τον σκηνοθέτη Κώστα Γαβρά για την ταινία The Parthenon, καθώς και στις παραστάσεις του Αριστοφάνη Όρνιθες και Ειρήνη, που ανέβηκαν στο Αρχαίο θέατρο Επιδαύρου. Έχει βραβευθεί και στο Φεστιβάλ Κινηματογράφου Θεσσαλονίκης (για το Eduart και το Σκλάβοι Στα Δεσμά Τους). Έγραψε επίσης τη μουσική για την ταινία O Κυρίαρχος Του Παιχνιδιού 3: Η Λύτρωση (Undisputed III: Redemption, 2010). Το 2016 έντυσε μουσικά το αυθεντικό κείμενο του Βόιτσεκ του Γκέοργκ Μπύχνερ. Το 2017 κυκλοφόρησε το soundtrack για τη δεύτερη μεγάλου μήκους ταινία του Γιάννη Σακαρίδη, Amerika Square, που βασίζεται στην πολυβραβευμένη νουβέλα του Γιάννη Τσίρμπα, Η Βικτώρια Δεν Υπάρχει.
Τζων Σωσσίδης

Βιογραφικά στοιχεία

Γεννήθηκε στην Θεσσαλονίκη. Εισήλθε στο διπλωματικό σώμα το 1952 φτάνοντας μέχρι τον βαθμό του πρέσβη. Διατέλεσε διευθυντής του Διπλωματικού Γραφείου του πρωθυπουργού Αλέξανδρου Παπάγου, διευθυντής του Διπλωματικού Γραφείου του πρωθυπουργού Γεωργίου Παπανδρέου και διευθυντής του Πολιτικού Γραφείου του πρωθυπουργού Στέφανου Στεφανόπουλου.  Ως διευθυντής του Διπλωματικού Γραφείου του Παπανδρέου τον συνόδευσε στην συνάντηση με τον πρόεδρο των ΗΠΑ, Λύντον Τζόνσον τον Ιούνιο του 1964, ενώ διαδραμάτισε πρωταγωνιστικό ρόλο στις διαπραγματεύσεις στη Γενεύη σχετικά με το σχέδιο Άτσεσον.  Το ενδιαφέρον του για την πολιτική ξέφευγε από τα στενά όρια της διπλωματίας. Υπηρέτησε ως πρέσβης στο Νέο Δελχί, το Μπουένος Άιρες και στην Μαδρίτη. 
Απεβίωσε στις 6 Νοεμβρίου του 2005 στην Αθήνα και ενταφιάστηκε στο Α΄ Νεκροταφείο Αθηνών. Την εξόδιο ακολουθία πραγματοποίησε ο Αρχιεπίσκοπος Χριστόδουλος.  Γιος του είναι ο Νίκος Σωσσίδης.

Η διάρρηξη στο γραφείο του και το σχέδιο ανατροπής της κυβέρνησης

Από το 1984 ο Σωσσίδης διατελούσε διπλωματικός σύμβουλος του αρχηγού της Αξιωματικής Αντιπολίτευσης Κωνσταντίνου Μητσοτάκη, με τον οποίο συνδεόταν από την εποχή της Αποστασίας. Την παραμονή Χριστουγέννων του 1988, έγινε διάρρηξη στο γραφείο του Σωσσίδη στο Κολωνάκι από την πρωτοεμφανιζόμενη οργάνωση «Αντιεξουσιαστικές Μάζες» και λίγες μέρες αργότερα, στις 5 Ιανουαρίου 1989, η εφημερίδα «Αυριανή» δημοσίευσε έγγραφα προερχόμενα από την διάρρηξη του γραφείου του Σωσσίδη σχετικά με τον πολιτικό σχεδιασμό για την φθορά της κυβέρνησης του Ανδρέα Παπανδρέου σε συνεργασία με Αμερικανούς διπλωμάτες, αλλά και την εκπόνηση σχεδίου για εξωκοινοβουλευτική κυβέρνηση υπό τον έλεγχο του Μητσοτάκη, με πρωθυπουργό τον ίδιο τον Σωσσίδη. Ο κυβερνητικός εκπρόσωπος Δημήτρης Μαρούδας δήλωσε ότι τα έγγραφα αποδεικνύουν ότι ο Ανδρέας Παπανδρέου βρίσκεται στο στόχαστρο του διεθνούς κατεστημένου και ότι η υπόθεση Κοσκωτά σχεδιάστηκε από την CIA με σκοπό την ανατροπή του ΠΑΣΟΚ. Η Νέα Δημοκρατία ανακοίνωσε την διακοπή της συνεργασίας της με τον Σωσσίδη, αλλά πρόσθεσε ότι η διάρρηξη του γραφείου του Σωσσίδη ήταν ξεκάθαρα ενέργεια των παπανδρεϊκών μυστικών υπηρεσιών, με στόχο τον αποπροσανατολισμό της κοινής γνώμης.
Occupy Buffer Zone

Το Occupy Buffer Zone (OBZ) ήταν κίνημα διαμαρτυρίας που ξεκίνησε στις 15 Οκτωβρίου 2011 από Ελληνοκύπριους και Τουρκοκύπριους ακτιβιστές, στο σημείο ελέγχου Λήδρας στη Λευκωσία της Κύπρου. Το κίνημα ξεκίνησε με μια εβδομαδιαία κατάληψη του σημείου ελέγχου, το οποίο βρίσκεται στη ζώνη που χωρίζει το έδαφος του νησιού στην αυτοανακηρυγμένη Τουρκική Δημοκρατία της Βόρειας Κύπρου και τη Κυπριακή Δημοκρατία, αποτέλεσμα της τουρκικής εισβολής στην Κύπρο το 1974. Στις 19 Νοεμβρίου του 2011, η κατάληψη της νεκρής ζώνης έγινε μόνιμη.
Επηρεασμένο από το διεθνές κίνημα Occupy, στοχεύοντας στις διαμαρτυρίες και τη δημοσιοποίηση των προβλημάτων που προκαλεί το παγκόσμιο οικονομικό και πολιτικό σύστημα, το κίνημα σκόπευε να ευαισθητοποιήσει το κοινό για το πως "το Κυπριακό είναι ένα από τα πολλά συμπτώματα του ανθυγιεινού παγκόσμιου συστήματος". Το κίνημα τόνισε τη σύνδεση μεταξύ της ανάπτυξης του Κυπριακού προβλήματος και τα οικονομικά-πολιτικά συμφέροντα που συνδέονται με το διεθνές οικονομικό και πολιτικό στάτους κβο.
Άγιος Κωνσταντίνος Σπάτων Αχαΐας

Τοποθεσία - Γεωγραφία

Ο Άγιος Κωνσταντίνος είναι χτισμένος σε μία ημι-πεδινή θέση στα νοτιοδυτικά ρίζα της Μόβρης και συγκεκριμένα στην δυτική απόληξη του λόφου Αχλαδίτσα που αποτελεί γεωφυσική προέκταση της, καθώς και κοντά στις παρυφές της πεδιάδας Ηλείας-Αχαΐας, ανατολικώς του τμήματος της όπου διαρέει ο ποταμός Βέργας. Ο οικισμός βρίσκεται στο δυτικό τμήμα της Αχαΐας και πολύ κοντά στα όρια της με την Ηλεία. Το υψόμετρο του ανέρχεται περίπου στα 140 μέτρα πάνω από την επιφάνεια της θαλάσσης.
Γειτνιάζει -πέραν του Αγίου Νικολάου (Σπάτα)- με τα χωριά και τους οικισμούς: Ματαράγκα Αχαΐας, Κεφαλαίικα Αχαΐας, Τσαμαίικα Αχαΐας, Νεάπολη Ηλείας και Νησί Ηλείας. 
Απέχει περί τα: 10 χλμ. από την έδρα του Δήμου Ανδραβίδας-Κυλλήνης την Βάρδα, και 22 χλμ. από την έδρα του Δήμου Δυτικής Αχαΐας την Κάτω Αχαΐα, καθώς και 43 χλμ. από το κέντρο της αχαϊκής πρωτεύουσας και τρίτης μεγαλύτερης πόλης της χώρας την Πάτρα, 46 χλμ. από το κέντρο της δεύτερης μεγαλύτερης πόλης της Ηλείας την Αμαλιάδα, και 60 χλμ. από το κέντρο της ηλειακής πρωτεύουσας τον Πύργο.

Ονομασία

Το όνομα του οικισμού προήλθε από την ομώνυμη εκκλησία που βρίσκεται εκεί. Η πρώην ονομασία του είναι «Βερούχος», η οποία άλλαξε (μετονομάστηκε) στην σημερινή στις 24/01/1957 με ΦΕΚ 11Α.
Ντουμπρεκά (νομαρχία)

Γεωγραφία

Η Ντουμπρεκά βρίσκεται δυτικά της Γουινέας και νοτιοδυτικά της Κιντιά. Συνορεύει στα νοτιοανατολικά με την Κογιά, στα ανατολικά με την Κιντιά, στα βορειοδυτικά με την Μποφφά, στα βόρεια με τη Φριά και στα δυτικά συνορεύει με το Κονακρύ και βρέχεται από τον Ατλαντικό ωκεανό.
Κορνηλία Μέτελλα

Βιογραφικά στοιχεία

Ο Πλούταρχος την περιγράφει σαν μια όμορφη γυναίκα με καλό χαρακτήρα, μορφωμένη και με ταλέντο στο να παίζει λύρα. Επίσης είχε σημαντικές γνώσεις γεωμετρίας και φιλοσοφίας.
Η Κορνηλία αρχικά παντρεύτηκε τον Πούμπλιο Λικίνιο Κράσσο. Πατέρας του τελευταίου ήταν ο Μάρκος Λικίνιος Κράσσος, μέλος της Πρώτης Τριανδρίας. Μετά το θάνατο του συζύγου της κατά τη διάρκεια του πολέμου που διεξήγαγε ο πατέρας του στην Παρθία, η Κορνηλία αποτέλεσε την πέμπτη σύζυγο του Πομπήιου του Μέγα το 52 π.Χ. Ήταν πιστή στο πρόσωπό του και τον συνάντησε μαζί με το γιο του, Σήξτο Πομπήιο, στη Μυτιλήνη, μετά το καταστροφικό αποτέλεσμα για την οικογένεια στη Μάχη των Φαρσάλων. Μαζί κατέφυγαν στην Αίγυπτο, όπου ο Πομπήιος δολοφονήθηκε από τους επιτρόπους του ανήλικου βασιλιά Πτολεμαίου ΙΓ', ελπίζοντας στην εύνοια του Ιουλίου Καίσαρα. Όταν έφτασε εκεί ο τελευταίος οργίστηκε πολύ και εν καιρώ τιμώρησε τους δολοφόνους του Πομπήιου. Έδωσε δε τις στάχτες του στην Κορνηλία μαζί με το σφραγιστικό του δακτύλιο. Εκείνη επέστρεψε στη Ρώμη και πέρασε το υπόλοιπο της ζωής της στα κτήματα του αποθανόντος συζύγου της στην Ιταλία.
Νίκος Χύτας

Βιογραφικό

Γεννήθηκε το 1955. Το 1980 έκανε την πρώτη του εμφάνιση στην τηλεόραση στη σειρά "Ιούλιος και Ιουλιέτα" στην ΕΡΤ. Ακολούθησαν πολλές τηλεοπτικές σειρές μεταξύ των οποίων Τα Μυστικά της Εδέμ, 7 θανάσιμες πεθερές, Γκασταρμπάιτερ, Μαντώ Μαυρογένους (1983), Οι ιστορίες του αστυνόμου Μπέκα, Δανεικός πατέρας, Σοφία... Ορθή, Σύνορα αγάπης, Φάκελος Πολκ στον αέρα (1992) και πολλές άλλες. Έφυγε από τη ζωή στις 8 Ιουνίου 2018 σε ηλικία 63 ετών.
Τράπεζα Ιωαννίνων

Γεωγραφία - Αξιοθέατα

Η Τράπεζα βρίσκεται δίπλα στην εθνική οδό Κοζάνης - Ιωαννίνων και νοτιοδυτικά του ποταμού Σαραντάπορου. Απέχει 73 χλμ. βόρεια από τα Ιωάννινα και 11 χλμ. βόρεια από τη Κόνιτσα. Η παλιά ονομασία του χωριού ήταν Βράνιστα και συμπεριλαμβάνεται μεταξύ των Μαστοροχωρίων, που δηλώνει ότι οι κάτοικοί της τα παλιότερα χρόνια ήταν τεχνίτες της πέτρας που οργανωμένοι σε μπουλούκια ("κουδαραίοι") ταξίδευαν για δουλειά σε όλα τα Βαλκάνια. Τη σημερινή εποχή οι λιγοστοί κάτοικοί της ασχολούνται με την οικόσιτη γεωργία και κτηνοτροφία.

Διοικητικά

Ως οικισμός περιλαμβάνεται στην απογραφή επίσημα με το όνομα Βράνιστα, μετά την ενσωμάτωση στην Ελλάδα, το 1919 με το ΦΕΚ 184Α - 19/08/1919 ως μέρος της τότε κοινότητας Βράνιστας. Το 1954 μετονομάστηκε σε Τράπεζα. Σύμφωνα με το σχέδιο Καλλικράτης μαζί με τη Εξοχή αποτελούν τη τοπική κοινότητα Εξοχής που υπάγεται στη δημοτική ενότητα Κόνιτσας του Δήμου Κόνιτσας και σύμφωνα με την απογραφή του 2011 έχει πληθυσμό 12 κατοίκους.
Αποθηκευτικό νέφος

Το Αποθηκευτικό νέφος (Αγγλικά: Cloud storage) είναι ένα δικτυακό μοντέλο αποθήκευσης δεδομένων όπου τα δεδομένα αποθηκεύονται σε απομακρυσμένες δικτυακές τοποθεσίες.  Τα δεδομένα αποθηκεύονται σε μεγάλα κέντρα αποθήκευσης δεδομένων (data centers) και ο χρήστης μπορεί να έχει πρόσβαση σε αυτά μέσω κάποιας δικτυακής διεπαφής (web interface). Τα δεδομένα μπορεί να βρίσκονται διασκορπισμένα σε περισσότερους από ένα εξυπηρετητές (servers).
Γιαροσλάβ Β΄ Βσεβολόντοβιτς

Βιογραφία

Ήταν ο δευτερότοκος γιος τού Βσέβολοντ Β΄ πρίγκιπα τού Τσέρνιγοβ & μεγάλου πρίγκιπα τού Κιέβου και της Μαρίας των Ρουρικιδών, κόρης τού Μστισλάβ Α΄ του Κιέβου.
Ο πατέρας του απεβίωσε το 1146 και μάλλον έγινε πρίγκιπας τού Ροπέσκ (πόλης νοτιοδυτικά τού Σταρόντουμπ, επί του Ίρπα, παραποτάμου τού Σνοβ). Το 1158 ο εξάδελφός του Ιζιασλάβ Γ΄ του Κιέβου εκτοπίστηκε από τον Γιαροσλάβ τον νουνεχή πρίγκιπα της Γαλικίας· όταν η σύζυγος τού εκτοπισθέντος ήρθε στο Ροπέσκ, ο Γιαροσλάβ Β΄ τη δέχθηκε με κάθε ευγένεια, αν και ο Ιζιασλάβ Γ΄ είχε κηρύξει τον πόλεμο στους απογόνους τού Ολέγκ Α΄ (πατέρα τού Βσέβολοντ Β΄).